Polisie betaal glo R52 m vir 169 flitsligte – is dit met goud beslaan? | SAUK.co.za - Nuus.info
Die polisie het glo op die laaste dag van die 2015/16- finansiële jaar meer as R52 miljoen betaal vir 169 flitsligte.
Die DA het Woensdag in ŉ verklaring gesê dié geld is glo aan Forensic Data Analysts (FDA) betaal vir ŉ kontrak om die 169 flitse te lewer. Daar is dus meer as R300 000 per flitslig betaal.
Volgens die DA is die faktuur vir die kontrak deur die afdeling betaal waar genl. Khomotso Phahlane, die voormalige waarnemende polisiekommissaris, se vrou gewerk het.
Die DA sê in ŉ verklaring FDA word besit deur ŉ sakeman wat volgens die party voorheen by potensiële korrupte transaksies geïmpliseer is waarin daar glo luukse motors aan Phahlane en sy vrou verskaf is.
Die DA het aangedui dat hulle aan Alvin Rapea, die sekretaris van polisie, sal skryf om te versoek dat ŉ ondersoek na en analise van die polisie se besteding oor die laaste vyf finansiële jare deur die burgerlike sekretariaat gedoen word om moontlike irrasionele en verkwistende kontrakte te bestudeer.
Volgens mediaberigte ondersoek die onafhanklike polisieondersoek-direktoraat (Opod) ook ander verdagte transaksies tussen die polisie en FDA.
“Die polisie se jaarlikse verslae toon dat die departement se begroting ten volle bestee is, maar polisiestasies het altyd ŉ tekort aan personeel en hulpbronne. Die stasies hoor gereeld dat daar nie genoeg geld is wanneer hulle vra vir bykomende motors en personeel nie,” lui die verklaring.
Die DA het bygevoeg hy het altyd vermoed die polisie se begroting word verkeerdelik bestee as gevolg van verwronge prioriteite en hierdie onthulling blyk ŉ bevestiging van daardie vermoede te wees.
« ‘Doom-profeet’ se verhoor geskied Donderdag – wonder watter insekdoder hy die slag byderhand gaan hê
Dorp Muldersdrift in Gauteng loop deur onder vlaag van misdaad »